作者:貫休
標題:秋末入匡山船行八首
內容:楚國茱萸月，吳吟梨慄船。遠遊無定所，高臥是何年。浪卷紛紛葉，檣沖澹澹煙。去心還自喜，廬嶽倚青天。蘆葦深花裡，漁歌一曲長。人心雖憶越，帆態似浮湘。石獺銜魚白，汀茅浸浪黃。等閒千萬裡，道在亦無妨。島上離家化，茅茨竹戶開。黃桑雙鵲喜，白日有誰來。擔浪澆秋芋，緣灘取淨苔。回頭深自愧，舊業本蒿萊。匡阜層層翠，修江疊疊波。從來未曾到，此去複如何。水廟寒鴉集，沙村夕照多。誰如垂釣者，孤坐鬢皤皤。晚泊蒼茫浦，風微浪亦粗。估喧如亥合，檣密似林枯。地峻湖無□，潮寒蚌有珠。東西無定所，何用問前途。島香思賈島，江碧憶清江。囊橐誰相似，饞慵世少雙。鼉驚入窟月，燒到系船樁。謾有歸鄉夢，前頭是楚邦。南北雖無適，東西亦似萍。霞根生石片，象跡壞沙汀。莽莽蒹葭赤，微微蜃蛤腥。因思範蠡輩，未免亦飄零。曉色千檣去，長江八月時。雨淙山骨出，槔擉岸形卑。野水畬田黑，荒汀獨鳥痴。如今是清世，誰道出山遲。